กองทัพบก นำทหารจิตอาสาร่วมบริจาคโลหิตให้โรงพยาบาลศิริราช หลังโรงพยาบาลเตรียมเปิดบริการเต็มรูปแบบ
พันเอกหญิง ศิริจันทร์ งาทอง รองโฆษกกองทัพบก เปิดเผยว่า หลังจากที่โรงพยาบาลศิริราชได้ประชาสัมพันธ์แจ้งให้ทราบว่าจำนวนโลหิตของโรงพยาบาลอาจมีปริมาณไม่เพียงพอ และเชิญชวนให้ร่วมบริจาคเพื่อเตรียมเปิดให้บริการด้านการรักษาพยาบาลเต็มรูปแบบในวันที่ 1 กุมภาพันธ์ 2564 นั้น ผู้บัญชาการทหารบก รับทราบข่าวสารและมีความห่วงใยต่อเรื่องดังกล่าว จึงมอบหมายให้หน่วยทหารของกองทัพบก เชิญชวนกำลังพลและครอบครัวไปร่วมบริจาคโลหิตให้กับโรงพยาบาลศิริราชเป็นการเร่งด่วน กองพลทหารม้าที่ 2 รักษาพระองค์ จะเดินทางไปบริจาคที่โรงพยาบาลในวันนี้  31 มกราคม 2564 ทันที โดยเฉพาะโลหิตกรุ๊ปโอและเอที่เป็นที่ต้องการของทางโรงพยาบาล นอกจากนี้ กองทัพบก ได้ประสานโรงพยาบาลศิริราช เบื้องต้นเนื่องจากมีข้อจำกัดในด้านสถานที่ ทางโรงพยาบาลจะจัดรถรับบริจาคโลหิตออกมารับบริจาค ที่หน่วยทหารของกองทัพบก ตั้งแต่วันที่ 1 กุมภาพันธ์เป็นต้นไป เริ่มแรกคือ กองพลทหารราบที่ 9 จำนวน 300 นาย กองพลทหารม้าที่ 2 รักษาพระองค์ จำนวน 100 นาย คาดว่าจะสามารถช่วยให้ปริมาณโลหิตสำรองของโรงพยาบาลศิริราชมีจำนวนเพียงพอและมากขึ้นอย่างแน่นอนตั้งแต่วันที่ 11 -29 มกราคมที่ผ่านมา “โครงการบริจาคโลหิต จิตอาสาช่วยชาติ” โดยกำลังพลของกองทัพบกและครอบครัวได้ร่วมไปบริจาคโลหิตกับสภากาชาดไทยและโรงพยาบาลทั่วประเทศแล้วเป็นจำนวนถึง 4,688,275 ซีซี จำนวนกำลังพลที่บริจาค 12,232 คน และจะยังคงดำรงการไปบริจาคโลหิตอย่างต่อเนื่อง เพื่อให้โรงพยาบาลมีเลือดสำรองเพียงพอต่อการรักษาพยาบาลและดูแลผู้เจ็บป่วย